PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2012/FV/3/1/031	Bratislava, 19. júla 2012	

Protimonopolný úrad Slovenskej republiky, odbor koncentrácií v správnom konaní 
č. 0007/OK/2012 začatom dňa 16.02.2012 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľa Wopfinger Stein und Kalkwerke Schmid & Co. KG so sídlom Wopfing 156, 2754 Waldegg/Wopfing, Rakúsko prostredníctvom splnomocneného zástupcu advokátskej kancelárie bnt attorneys-at-law, s.r.o. Cintorínska 7, 811 08 Bratislava, IČO: 35 886 978 vo veci koncentrácie podnikateľov, v mene ktorej koná Mgr. Ing. Dávid Oršula, advokát a konateľ, vo veci koncentrácie podnikateľov Wopfinger Stein und Kalkwerke Schmid & Co. KG so sídlom Wopfing 156, 2754 Waldegg/Wopfing, Rakúsko a B & W Auslandbeteiligungsgesellschaft m.b.H. so sídlom Wopfing 156, 2754 Waldegg/Wopfing, Rakúsko 

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou podľa § 9 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcou v získaní nepriamej výlučnej kontroly podnikateľa Wopfinger Stein und Kalkwerke Schmid & Co. KG so sídlom Wopfing 156, 2754 Waldegg/Wopfing, Rakúsko nad podnikom podnikateľa B & W Auslandbeteiligungsgesellschaft m.b.H. so sídlom Wopfing 156, 2754 Waldegg/Wopfing, Rakúsko prostredníctvom spoločnosti Baumit Beteiligungen GmbH so sídlom Wopfing 156, 2754 Waldegg/Wopfing, Rakúsko na základe Notárskej zápisnice Mag. Michaela Platzera – notára s úradným sídlom Bahngasse 11, 2700 Wiener Neustadt, Rakúsko zo dňa 30.01.2012, ktorá obsahuje Zmluvu o postúpení uzavretú dňa 30.01.2012 medzi spoločnosťou Holcim (Slovensko) a.s. so sídlom 906 38 Rohožník a spoločnosťami Baumit Beteiligungen GmbH so sídlom Wopfing 156, 2754 Waldegg/Wopfing, Rakúsko a Wopfinger Baustoffindustrie GmbH so sídlom Wopfing 156, 2754 Waldegg/Wopfing, Rakúsko.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 16.02.2012 podaním zaevidovaným pod č. 559/2012 podnikateľom Wopfinger Stein und Kalkwerke Schmid & Co. KG so sídlom Wopfing 156, 2754 Waldegg/Wopfing, Rakúsko (ďalej len „Wopfinger“) prostredníctvom splnomocneného právneho zástupcu advokátskej kancelárie bnt attorneys-at-law, s.r.o. Cintorínska 7, 811 08 Bratislava, IČO: 35 886 978, v mene ktorej koná Mgr. Ing. Dávid Oršula, advokát a konateľ (ďalej len „právny zástupca“) doručené oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom oznámil koncentráciu, ktorá spočíva v získaní nepriamej výlučnej kontroly podnikateľa Wopfinger nad podnikom podnikateľa B & W Auslandbeteiligungsgesellschaft m.b.H. so sídlom Wopfing 156, 2754 Waldegg/Wopfing, Rakúsko (ďalej len „B&W“) prostredníctvom spoločnosti Baumit Beteiligungen GmbH so sídlom Wopfing 156, 2754 Waldegg/Wopfing, Rakúsko (ďalej len „Baumit GmbH“) na základe Notárskej zápisnice Mag. Michaela Platzera – notára s úradným sídlom Bahngasse 11, 2700 Wiener Neustadt, Rakúsko zo dňa 30.01.2012, ktorá obsahuje Zmluvu o postúpení uzavretú dňa 30.01.2012 medzi spoločnosťou Holcim (Slovensko) a.s. so sídlom 906 38 Rohožník a spoločnosťami Baumit GmbH a Wopfinger Baustoffindustrie GmbH so sídlom Wopfing 156, 2754 Waldegg/Wopfing, Rakúsko.

2.	Na základe tohto oznámenia sa dňa 16.02.2012 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie, ktorému bolo pridelené číslo 0007/OK/2012.

3.	Po doplnení Oznámenia koncentrácie podľa § 10 ods. 12 zákona a vyhlášky úradu č. 204/2009 Z. z., ktorou sa ustanovujú podrobnosti o náležitostiach oznámenia koncentrácie v znení neskorších predpisov (ďalej len „Vyhláška“), účastníkmi koncentrácie začala plynúť v súlade so znením § 11 ods. 1 zákona dňa 22.06.2012 lehota 25 pracovných dní na vydanie rozhodnutia vo veci predmetnej koncentrácie.

4.	Z Oznámenia koncentrácie a jeho doplnení vyplynulo, že oznámená koncentrácia spočíva v získaní nepriamej výlučnej kontroly podnikateľa Wopfinger nad podnikom podnikateľa B&W prostredníctvom spoločnosti Baumit GmbH, a teda že v prípade predmetnej transakcie ide o koncentráciu podľa § 9 ods. 1 písm. b) zákona, ktorá podlieha kontrole úradu podľa § 10 ods. 1 písm. a) zákona.

5.	Účastníkom konania v prípade predmetnej koncentrácie je podnikateľ Wopfinger, ktorý získava nad podnikom podnikateľa B&W nepriamu výlučnú kontrolu.

6.	Účastníkom koncentrácie v prípade predmetnej koncentrácie je podnikateľ Wopfinger na strane nadobúdateľa kontroly a podnikateľ B&W na strane nadobúdaného subjektu. 

7.	Ako vyplýva z Oznámenia koncentrácie Wopfinger je komanditnou spoločnosťou založenou podľa rakúskeho práva, ktorej predmetnom podnikania podľa Oznámenia koncentrácie je ponuka servisu a služieb všetkého druhu vlastným  a cudzím podnikom ako aj prevádzkovanie zariadení, strojov a prevádzok na to potrebných. 

8.	V Slovenskej republike pôsobí spoločnosť Wopfinger predovšetkým prostredníctvom spoločností Calmit, spol. s r.o. so sídlom Gaštanová 15, 811 04 Bratislava (ďalej len „Calmit“) a Cementáreň Lietavská Lúčka a.s. so sídlom Žilinská cesta 49/25, 013 11 Lietavská Lúčka (ďalej len „CLL“), ktoré pôsobia v oblasti výroby a predaja vápna a produktov z vápenca ako aj prostredníctvom spoločnosti TIWO, s.r.o. so sídlom Gaštanová 15, 811 04 Bratislava, ktorá pôsobí v oblasti predaja striekaného betónu.

9.	Spoločnosť B&W je spoločnosťou s ručením obmedzeným založenou podľa rakúskeho práva. Podľa Oznámenia koncentrácie je B&W holdingovou spoločnosťou, ktorá nevyrába tovary ani neposkytuje služby a ktorá sa zaoberá zakladaním podnikov, ako aj nadobudnutím a správou účastí v podnikoch v zahraničí. 

10.	V Slovenskej republike pôsobí spoločnosť B&W prostredníctvom spoločnosti BAUMIT, spol. s r.o. so sídlom Zrínskeho 13, 811 03 Bratislava (ďalej len „BAUMIT, spol. s r.o.“). Spoločnosť BAUMIT, spol. s r.o. pôsobí v oblasti výroby a predaja suchých omietkových zmesí, v oblasti predaja pastéznych produktov a v oblasti výroby a predaja príslušenstva a doplnkových výrobkov k suchým omietkovým zmesiam a pastéznym produktom.

11.	Suché omietkové zmesi sú priemyselné výrobky, ktoré sú vyrábané podľa predpísaných receptúr, pri výrobe ktorých sa používajú bežne dostupné domáce stavebné materiály (cement, vápno, kamenivo) a limitovaný percentuálny podiel prísad. Prísady suchých omietkových zmesí sú špeciálne látky, ktoré ovplyvňujú rôzne vlastnosti v závislosti od konkrétneho druhu suchej omietkovej zmesi – priľnavosť, pružnosť, rýchlosť schnutia či tuhnutia, spracovateľské vlastnosti a pod.. Suché omietkové zmesi sa dodávajú balené vo vreciach resp. ako voľne ložené v sile. Priamo na stavbe sa suché omietkové zmesi bezprostredne pred použitím miešajú s vodou, čím vznikne čerstvá malta stálej, zaručenej kvality, ktorá sa následne aplikuje zvyčajne ako vnútorná alebo vonkajšia omietka, poter, murovacia malta, lepiaca hmota, stierka v tepelnoizolačnom systéme alebo lepidlo na obklady a dlažby, prípadne na iné špeciálne použitie. Suché omietkové zmesi sa aplikujú ručne alebo vhodným strojným zariadením (napr. omietacím strojom). 

12.	Ako je už uvedené vyššie, suché omietkové zmesi vyrába a predáva na území Slovenskej republiky podnikateľ B&W prostredníctvom spoločnosti BAUMIT, spol. s r.o.. Podnikateľ Wopfinger pôsobí prostredníctvom spoločností Calmit a CLL na území Slovenskej republiky v oblasti výroby a predaja vápna a produktov z vápenca, ktorá je oblasťou dodávok pre oblasť výroby a predaja suchých omietkových zmesí. Obaja účastníci koncentrácie teda pôsobia vo vertikálne prepojených oblastiach.

13.	Z predložených podkladov a informácií teda vyplynulo, že v predmetnom správnom konaní bol identifikovaný v súlade s § 5 ods. 1 písm. b) bodu 2 Vyhlášky ovplyvnený trh výroby a predaja suchých omietkových zmesí, ktorý je trhom odbytu k trhu výroby a predaja vápna a produktov z vápenca. 

Záver

14.	Po vyhodnotení všetkých získaných podkladov a informácií úrad dospel k záveru, že posudzovaná koncentrácia značne nenaruší účinnú súťaž na relevantnom trhu, najmä v dôsledku vytvorenia alebo posilnenia dominantného postavenia alebo by koordinácia súťažného správania bola v rozpore s ustanovením § 4 ods. 1.

15.	Z predložených informácií a podkladov v Oznámení koncentrácie a jeho doplnení úrad zistil, že nie je dôvod na vydanie rozhodnutia s odôvodnením v plnom rozsahu. 

16.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

Mgr. Daniela Lukáčová	  	 
     riaditeľka odboru koncentrácií		

Rozhodnutie sa doručuje:

bnt – Sovova Chudáčková & Partner, s.r.o.
Mgr. Ing. Dávid Oršula 
advokát a konateľ
Cintorínska 7
811 08 Bratislava